Nooit sent van Guptas gekry, sê Cosatu se Dlamini | Netwerk24
Nooit sent van Guptas gekry, sê Cosatu se Dlamini
Deur Claudi Mailovich 25 November 2016 10:54
S’dumo Dlamini, president van Cosatu. Foto: Jabu Kumalo
’n Emosionele S’dumo Dlamini, president van Cosatu, het Donderdag gesê nie hy of Cosatu het nog ooit ’n sent van die Gupta-familie ontvang nie.
Dlamini het reageer op ’n vraag van ’n joernalis op ’n mediakonferensie ná afloop van Cosatu se sentrale uitvoerende komitee se laaste vergadering van die jaar.
Hy is gevra of die vakverbond enige van die topleierskap in hul persoonlike hoedanigheid al ooit enige geld van die Gupta-familie ontvang het.
“Het Cosatu al donasies van die Guptas ontvang? Die antwoord is nee,” sê Dlamini.
Hy het beklemtoon dat hy self ook nog nooit geld ontvang het van die Guptas of “enige ander persoon wat die staat probeer kaap nie”.
Hy sê dit kan met die Gupta-familie self en deur Cosatu se afdeling vir finansies bevestig word.
Dlamini sê hy maak deel uit van die leierskapskollektief wat geld vir Cosatu insamel en dat hy die versekering kan gee dat daar nog nooit na die Guptas gegaan is om geld te vra nie.
“In hierdie tye van malligheid in ons politieke sfeer, is daar houe. Uppercuts, underbelly, teen mekaar as leiers. Nie hierdie leierskap nie,” sê Dlamini.
In hierdie tye van malligheid in ons politieke sfeer, is daar houe. Uppercuts, underbelly, teen mekaar as leiers. Nie hierdie leierskap nie
Hy sê wanneer mense voel dat die vakverbond nie duidelik genoeg oor iets standpunt inneem nie, of nie naby genoeg aan die been oor iets sny nie, kan iemand moontlik dink dit is as gevolg van die leierskap van Cosatu en dan iets daaroor wil doen.
“Of hulle dink dit is daardie een leier met die probleem.”
Hy sê dit is dan wanneer mense etikette begin gebruik.
“Hy is gekaap. Dit is omdat daardie een geld van die Guptas ontvang het. Dit is hoekom hy niks teen hulle kan sê nie,” sê hy. “Dit is die agtergrond vir daardie vraag.”
“Dlamini is gekaap. Dit is hoekom Cosatu gedemp is. So dit word Dlamini. As Dlamini stil is, is dit omdat hy iets gegee is. Hy kan nie praat as iets gegee is nie.
“Dit is die ergste belediging vir iemand. Ek gebruik hierdie geleentheid om vir julle as joernaliste te sê: Bevestig jul stories. Die hele tyd.”
Hy sê niemand word gedwing om hul bronne bekend te maak nie maar dat stories se feite nagegaan moet word.
“Hierdie saak het die risiko dat dit verdeling kan veroorsaak, en ons weier om verdeel te word deur daardie bewering.”
Meer oor: Cosatu | Johannebsurg
Guptas het ons nié gekaap, sê NUM
JLo kry Gupta-miljoene sonder om noot te sing
Trump sou tuis voel by Guptas